Grapkas-kompetisie vir voornemende komedieskrywers | Maroela Media
Loop jy al lank met 'n idee vir 'n televisie-komediereeks in jou kop rond? Ja, daardie reeks met lewensgetroue karakters wat aanklank sal vind by kykers en onmoontlike situasies met skreeusnaakse gevolge?
As die antwoord op albei vrae "ja" is, is dit nou jou kans om jou idee aan kykNET voor te lê. Joune word dalk gekies om verder saam met kykNET en Grapkas ontwikkel te word.
Grapkas is 'n splinternuwe kompetisie waarin daar na nuwe komedieskrywers gesoek en hulle die geleentheid gebied word om onder die mentorskap van 'n groep kenners hul idees verder te ontwikkel. Die uiteinde is 'n moontlike televisiereeks met die wenner in die skrywerstoel.
"Ons gebruik die afgelope paar jaar die kykNET Silwerskermfees om jong talent te ontgin en dit is vir ons 'n groot suksesverhaal," sê Karen Meiring, direkteur van kykNET se kanale.
Emo Adams, Karen Meiring, Christo Davids en Wikus du Toit tydens die bekendstelling van die Grapkas-kompetisie. (Foto: Verskaf)
"Heelparty rolspelers wat vandag in die rolprentbedryf is, het dié fees as hul vertrekpunt gehad. Ons hoop nou om deur middel van Grapkas dieselfde te doen met 'n baie gewilde televisiegenre, naamlik komedie. Dit is tyd dat 'n platform spesifiek daarvoor geskep word en ons nuwe stemme gaan soek wat 'n loopbaan vir hulself kan bou."
Voornemende deelnemers kan elektronies by kykNET.tv inskryf. Elke inskrywing moet uit 'n loklyn, met ander woorde 'n beknopte beskrywing van die reeks, asook 'n beskrywing van 500 woorde van die konsep bevat.
Die sluitingsdatum is 15 Julie waarna 'n keuringsproses sal volg. Onder leiding van kenners en mentors vanuit die bedryf sal die top-20 konsepte verwerk word tot 'n teks van 24 minute wat dan vir oorweging ingehandig word. Daar sal dan loodsepisodes van die topvier gemaak word en dit staan die kans om 'n nuwe komediereeks op kykNET te word.
Inskrywings is oop vir almal. Die inskrywings moet egter volledig wees met alle aspekte soos aangevra, anders sal dit nie vir Grapkas in aanmerking kom nie.